Der er store geografiske forskelle på, hvor mange der vælger en erhvervsuddannelse rundt i de danske kommuner.

Læs også : Efter reform: Færre dropper ud af erhvervsuddannelserne

En erhvervsuddannelse som for eksempel kok, smed eller elektriker er generelt mere populære i landområder, mens særligt unge i og omkring København og Aarhus vælger gymnasiet.

Regeringen præsenterer i dag et nyt udspil om erhvervsuddannelserne, som skal få flere til at vælge en faglært uddannelse.

Stor forskel mellem land og by

I kommuner som Vesthimmerland, Morsø og Norddjurs tager mere end 30 procent en erhvervsuddannelse.

Der, hvor skoen trykker, er derimod i de store byer og i særdeleshed i Nordsjælland og København, hvor det flere steder er under fem procent, der vælger en erhvervsuddannelse.

- Børn har en tendens til at vælge samme uddannelsestype som deres forældre, og der er flere faglærte på landet end i byen. Samtidig foregår mere produktion i landdistriktskommunerne, og derfor vælger flere unge her en erhvervsuddannelse, siger Karin Topsø Larsen, seniorforsker ved Center for regional- og turismeforskning.